钦定古今图书集成/历象汇编/历法典/第073卷 > 沈括梦溪笔谈 > 岁差
## 钦定古今图书集成/历象汇编/历法典/第073卷 > 沈括梦溪笔谈 > 岁差

《唐书》云：“洛下闳造历，自言后八百年当差一筭。”至唐，
一行僧出而正之。此妄说也。洛下闳历法极疏，盖当
时以为密耳，其间阙略甚多，且举二事言之：汉世尚
未知黄道岁差，至北齐向子信方候知岁差。今以今
古历校之，凡八十馀年差一度，则闳之历八十年自
已差一度，兼馀分疏阔，据其法推气朔五星，当时便
不可用，不待八十年，乃曰“八百年差一筭”，太欺诞也。
天文家有浑仪测天之器，设于崇台，以候垂象者，则
古玑衡是也。浑象天之器，以水激之，或以水银转之，
置于密室，与天行相符。张衡、陆绩所为，及开元中置
于武成殿者，皆此器也。皇祐中，礼部试《玑衡正天文
之器赋》，举人皆杂用浑象事，试官亦自不晓，第为高
等。汉以前皆以北辰居天中，故谓之极星。自祖暅以
玑衡考验天极不动处，乃在极星之末，犹一度有馀。
熙宁中，予受诏典领历官，杂考星历，以玑衡求极星，
初夜在窥管中，少时复出，以此知窥管小，不能容极
星游转，乃稍稍展窥管候之。凡历三月，极星方游于
窥管之内，常见不隐，然后知天极不动处远，极星犹
三度有馀。每极星入窥管，别画为一图，图为一圆规，
乃画极星于规中，具初夜、中夜、后夜所见各图之，凡
为二百馀图。极星方常循圆规之内，夜夜不差。予于
《熙宁历奏议》中叙之甚详。